‹‹የአስቸኳይ ጊዜ አዋጁ የሚነሳው ሠርተፊኬት ሰጥተንና ሸልመን ስናረጋግጥ ነው››
መንግሥት የአስቸኳይ ጊዜ አዋጁን በማውጣትና በማስፈጸም ሰላም የማስፈንና የዜጎችን መብት የማረጋገጥ ሥራ፣ በሕዝቦች የተመሰከረለት መሆኑን የአዋጁ አፈጻጸም መርማሪ ቦርድ ባቀረበው ሪፖርት አስታወቀ፡፡የቦርዱ ሰብሳቢ አቶ ታደሰ ወርዶፋና ሌሎች አባላት የአስቸኳይ ጊዜ አዋጁን አፈጻጸም በተመለከተ ያደረጉትን ቁጥጥርና ክትትል ማክሰኞ መጋቢት 19 ቀን 2009 ዓ.ም. ለፓርላማ አቅርበዋል፡፡በአገሪቱ የተከሰተው ሁከትና ብጥብጥ በመንግሥት፣ በግልና በሕዝብ ንብረት ላይ አስከፊ ውድመት ማድረሱንና በወቅቱ ባይገታ የሚያደርሰው ውድመት የከፋ ሊሆን እንደሚችል አቶ ታደሰ አስረድተዋል፡፡ሁከትና ብጥብጡ ድንገተኛ በመሆኑ አንዳንድ የአቅርቦት ችግሮች ተከስተው እንደነበር፣  ከዚህ ውጪ በመንግሥት በኩል የተከናወነው ሥራ ውጤታማ እንደነበር ጠቁመዋል፡፡በቁጥጥር ሥር የዋሉ ዜጎችን ሰብዓዊ መብት ለመጠበቅና ሰላምን ለማረጋገጥ የተከናወነው ሥራ ውጤታማ እንደነበርም ተናግረዋል፡፡ ይሁን እንጂ በመጀመሪያዎቹ ወራት በተወሰኑ አካባቢዎች የሰብዓዊ መብት ጥሰቶች ታይተው እንደነበር አክለዋል፡፡  ‹‹በምርመራ ወቅት የተወሰኑ ፖሊሶች በማስፈራራትና በማስገደድ የእምነት ቃል እንዲሰጥ ያደርጉ ነበር፡፡ ድርጊቱ የታየው በአዋሽ ሰባት፣ በአላጌና ዲላ ባሉት ማዕከላት ነው፤›› ብለዋል፡፡ከዚህ በተጨማሪም ቦርዱ ከየማዕከላቱ ከሚገኙ ተጠርጣሪዎች ጋር ባደረገው ውይይትና ከሚመጡ ጥቆማዎች፣ ግለሰቦች በቂም በቀል እንደታሰሩና አንዳንዶች ደግሞ በወንጀል ቢሳተፉም ያልተያዙ መኖራቸውን መገንዘብ በመቻሉ ለኮማንድ ፖስቱ በምርመራ እንዲጣራ መላኩን አስረድተዋል፡፡በዳለቲ ማረሚያ ቤትና በይርጋለም አፖስቶ ማሠልጠኛ በቂ የሕክምና አገልግሎት አለመኖሩ ታይቶ እንደነበርና ቦርዱ ባደረገው ሁለተኛ ክትትልና ቁጥጥር ወቅት ችግሩ መፈታቱን ገልጸዋል፡፡በሁለተኛው ዙር ክትትል ወቅት በሁሉም ማዕከላት ችግሮቹ የተፈቱ ቢሆንም፣ በመጀመሪያው ዙር በአዋሽ ሰባትና ብር ሸለቆ የተሃድሶ ማዕከላት ከመጠጥ ውኃ አቅርቦት ጋር የተያያዘ ችግር መስተዋሉን ገልጸዋል፡፡በዳለቲ ማረሚያ ቤትና በቦሌ ክፍለ ከተማ ፖሊስ ጣቢያ ቁጥራቸው አነስተኛ ቢሆንም፣ የጤና ችግር ያለባቸውና በዕድሜ የገፉትን ተጠርጣሪዎች ለይቶ ቶሎ መልቀቅ ላይ መዘግየት በመኖሩ መፍትሔ እንዲሰጥበት ለኮማንድ ፖስቱ ምክረ ሐሳብ ቀርቧል ብለዋል፡፡አቶ ታደሰ፣ ‹‹ከእንግዲህ የአስቸኳይ ጊዜ አዋጁ የሚነሳው ሠርተፊኬት ሰጥተንና ሸልመን ስናረጋግጥ ነው፡፡ ብዙ ሊስተካከሉ የሚችሉ ጉዳዮች አሉ፡፡ እኛ የወደቁ ተቋማትን ገና እየገነባን ነው፤›› ብለዋል፡፡ ‘አዋጁ መቀጠል አለበት’ የሚሉ ሐሳቦችን ከሕዝብ አስተያየት መቀበሉንም ቦርዱ ለፓርላማው ገልጿል፡፡‹‹በመንግሥት በኩል የተሠራው ሰላምን የማስፈንና የዜጎችን መብት የማረጋገጥ ሥራ በሕዝቡ የተመሠከረለት ነው፤›› ብለዋል አቶ ታደሰ፡፡ ተመሳሳይ ሐሳቦች በፓርላማው አባላት ቢነሱም፣ በዋናነት ቦርዱን የገጠሙት ችግሮች ምንድን ናቸው የሚለው ጥያቄ ለቦርዱ አባላት ቀርቧል፡፡ በበጀትም ሆነ በትብብር እክል እንዳልገጠማቸው አቶ ታደሰ ገልጸው፣ አምቦ ፖሊስ ጣቢያ የታሰሩትን ለመጎብኘት ደብዳቤ እንዲያመጡ ከመጠየቃቸው ውጪ የገጠማቸው የጎላ ችግር እንደሌለ አስረድተዋል፡፡  በኮማንድ ፖስቱ በቁጥጥር ሥር ውለው ተሃድሶ ወስደው የተለቀቁ 26,659 መሆናቸው ተገልጿል፡፡ 4,966 ደግሞ ለሕግ እንዲቀርቡ በመለየታቸው በሕጋዊ መንገድ እየተስተናገዱ መሆኑ ተጠቁሟል፡፡ሐሙስ መጋቢት 21 ቀን 2009 ዓ.ም. በአስቸኳይ ጊዜ አዋጁ ላይ በፓርላማ የመንግሥት አስተያየትና ምላሽ ይሰማል፡፡ በተጨማሪም አዋጁ ይራዘም ወይም አይራዘም እንደሆነም ማብራሪያ ይሰጣል ተብሎ ይጠበቃል፡፡ 